**PROGRAM PODINTERVENCIJE**

**TESTNI ČEBELNJAKI ZA NADZOR VAROZE TER IZDELAVA IN VZDRŽEVANJE APLIKACIJE ZA VNOS PODATKOV IN OBVEŠČANJE ČEBELARJEV**

v skladu z Uredbo o izvajanju intervencij v sektorju čebelarskih proizvodov

iz strateškega načrta skupne kmetijske politike 2023-2027

(Uradni list RS, št.17/23)

Ljubljana, marec 2023

**KAZALO**

[1 Uvod 3](#_Toc118377174)

[2 Cilji podintervencije 3](#_Toc118377175)

[3 Način in dinamika raziskave 4](#_Toc118377176)

[4 Pogoji, ki jih morajo izpolnjevati izvajalci raziskave 4](#_Toc118377177)

[5 Vsebina, ki jo mora ponudnik zagotavljati pri izvajanju raziskave 4](#_Toc118377178)

[6 Vsebina evidence o izvedeni raziskavi 4](#_Toc118377179)

[7 Vsebina poročila o izvedbi raziskave 5](#_Toc118377180)

[8 Način izvajanja nadzora nad organizacijo ter izvedbo 5](#_Toc118377181)

9 Specifikacija upravičenih stroškov………………………………………………………….5

# 1 Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2005 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Na podlagi Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike je ministrstvo skupaj s strokovnimi institucijami pripravilo Strateški načrt skupne kmetijske politike 2023 – 2027 za Slovenijo (v nadaljevanju: strateški načrt), ki je bil potrjen z Izvedbenim sklepom Komisije C(2022) 7574 z dne 28.10. 2022 o odobritvi strateškega načrta SKP za obdobje 2023–2027 za Slovenijo za podporo Unije. Uredba o izvajanju intervencij v sektorju čebelarskih proizvodov iz strateškega načrta skupne kmetijske politike 2023–2027 je izvedbeni akt strateškega načrta in predvideva šest intervencij: prenos znanja v čebelarstvu, podpora čebelarjem in čebelarskim društvom, vzreja čebeljih matic, raziskovalno delo na področju čebelarstva, promocija in raziskava trga sektorja čebelarstvo ter kakovost in varnost čebeljih pridelkov. V sklopu intervencije raziskovalno delo na področju čebelarstva se bo izvajalo naslednje podintervencije: karakterizacija čebeljih pridelkov, ugotavljanje učinkov masaže z medom, iskanje alternativnih paš in karakteristike medu v povezavi s povzročitelji medenja, razvoj in testiranje tehnologij za povečanje ekonomičnosti in trajnosti v upravljanju s čebeljimi družinami preko inovacijskih projektov, testni čebelnjaki za nadzor varoze ter izdelava in vzdrževanje aplikacije za vnos podatkov in obveščanje čebelarjev, raziskave na področju uporabe apitehničnih ukrepov in drugih načinov za zatiranje varoze ter analiza čebeljih pridelkov. Na zdravje čebel se nanašata dve podintervenciji: **testni čebelnjaki za nadzor varoze ter izdelava in vzdrževanje aplikacije za vnos podatkov in obveščanje čebelarjev** ter raziskave na področju uporabe apitehničnih ukrepov in drugih načinov za zatiranje varoze, ki bosta skupaj s podintervencijo izobraževanje o zdravstvenem varstvu čebel (v sklopu intervencije prenosa znanja v čebelarstvu), pripomogli k omejevanju širjenja bolezni čebel.

Večina čebelarjev ne ugotavlja stopnje napadenosti čebeljih družin kot podlage za pravočasno zagotovljeno zdravljenje. Zato bodisi prepozno pristopajo k zdravljenju, ko so družine zaradi varoze že preveč prizadete in posledično prihaja do večjih izgub čebel, bodisi zdravijo po nepotrebnem, ko je število varoj še nizko, kar ima lahko negativni vpliv na čebeljo družino in čebelje pridelke. Kot pomoč čebelarjem pri spremljanju napadenosti čebeljih družin z varojami bo zato v okviru te podintervencije vzpostavljena mreža testnih čebeljih družin na različnih lokacijah po državi. V testnih čebeljih družinah se bo redno ugotavljalo napadenost z varojami, podatki pa objavljali na spletnih straneh. Čebelarji bodo lahko preko objave na spletu spremljali napadenost v testnih družinah, kar jim bo služilo kot orientacija za ustrezno ukrepanje pri svojih čebelah, hkrati pa bo čebelarje tudi vzpodbujalo k bolj rednemu ugotavljanju napadenosti v lastnih čebelnjakih. V novem programskem obdobju 2023 - 2027 se bo sistem nadgradilo z možnostjo spremljanja na mobilnem telefonu, da bo aplikacija dostopna čim širšemu krogu uporabnikov.

# 2 Cilji podintervencije

Cilji podintervencije je:

* boljše preživetje čebel ob uporabi registriranih in dovoljenih zdravil za zatiranje varoj s poudarkom na zdravilih, primernih za ekološko čebelarjenje,
* izboljšanje teoretičnega in praktičnega znanja čebelarjev s področja zatiranja varoj z registriranimi in dovoljenimi zdravili in s tem manjše tveganje za prisotnost neželenih ostankov zdravil v čebeljih pridelkih,
* ozaveščanje o pomenu učinkovitega zatiranja varoj na preživetje čebel in divjih opraševalcev v okolju.

Kazalnik ukrepa je:

* poročilo o delovanju testnih čebelnjakov za nadzor varoze in o delovanju aplikacije za vnos podatkov.

# 3 Način in dinamika raziskave

Podintervencija se lahko izvaja v:

* programskem letu 2023 od podpisa pogodbe z izvajalcem do 31. julija 2023;
* programskem letu 2024 od 1. avgusta 2023 do 31. julija 2024;
* programskem letu 2025 od 1. avgusta 2024 do 31. julija 2025;
* programskem letu 2026 od 1. avgusta 2025 do 31. julija 2026;
* programskem letu 2027 od 1. avgusta 2026 do 31. julija 2027.

# 4 Pogoji, ki jih morajo izpolnjevati izvajalci raziskave

Pogoji, ki jih morajo izpolnjevati izvajalci raziskave so:

* na javno naročilo se lahko prijavi pravna oseba, ki je vpisana v evidenco raziskovalnih organizacij Javne agencije za raziskovalno dejavnost Republike Slovenije ter izpolnjuje pogoje, predpisane z Zakonom o znanstvenoraziskovalni in inovacijski dejavnosti (Uradni list RS, št. [186/21](http://www.uradni-list.si/1/objava.jsp?sop=2021-01-3695));
* podintervencijo izvaja projektna skupina, ki jo sestavljajo vodja projekta, raziskovalci ter strokovni in tehnični sodelavci;
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS in imeti najmanj tri leta izkušenj na področju čebelarjenja, kar je razvidno iz Centralnega registra čebelnjakov ali mora biti zaposlen pri pravni osebi, ki ima že najmanj tri leta registriran čebelnjak v Centralnem registru čebelnjakov.

# 5 Vsebina, ki jo mora ponudnik zagotavljati pri izvajanju raziskave

Podintervencija je namenjena izboljšanju preživetja čebel ob uporabi registriranih in dovoljenih zdravil, izboljšanju znanja čebelarjev s področja zatiranja bolezni ter izboljšanju ozaveščanja o pomenu učinkovitega zatiranja varoj.

Podintervencija mora zajemati oblikovanje mreže testnih čebeljih družin za spremljanje napadenosti čebel z varojami, ki obsega 8 čebelnjakov z najmanj 5 čebeljimi družinami ter izdelavo in vzdrževanje aplikacije za vnos podatkov in obveščanje čebelarjev.

Spremlja se napadenost čebeljih družin z varojami z različnimi metodami, preskrbo s hrano in splošno zdravstveno stanje.

# 6 Vsebina evidence o izvedeni raziskavi

Pri izvedbi podintervencije se mora voditi naslednje podatke:

* ime in priimek čebelarja, ki sodelujejo v podintervenciji,
* G-MID čebelnjaka, v katerem bo potekalo izvajanje podintervencije,
* število čebeljih družin v registru čebelnjakov.

# 7 Vsebina poročila o izvedbi raziskave

Pri vsakem mejniku mora izvajalec pripraviti poročilo, ki vključuje rezultate, interpretacijo rezultatov in splošne ugotovitve.

Pri petem mejniku mora izvajalec pripraviti navodila za čebelarje in poročilo, ki vključuje rezultate celotne raziskave, interpretacijo rezultatov in splošne ugotovitve.

Poročilo petega mejnika, ki vključuje rezultate celotne raziskave mora biti prikazano širši javnosti pred 10. septembrom 2027. O načinu predstavitve (predavanje, posvet, članki, video posnetki) in terminu predstavitve rezultatov raziskave določi izvajalec. O načinu in terminu predstavitve izvajalec obvesti Agencija Republike Slovenije za kmetijske trge in razvoj podeželja (v nadaljevanju: agencija) do 10. avgusta 2027.

Poročila vseh mejnikov morajo biti po izvedbi pogodbenih del v skladu s pogodbenimi roki objavljeni na spletni strani izvajalca in na ta način dostopni širši javnosti oz. vsem zainteresiranim.

Izvajalec mora pri objavi rezultatov raziskave in pri vseh drugih oblikah javnega predstavljanja navesti, da so doseženi rezultati nastali v okviru strateškega načrta, ki je bil financiran iz sredstev državnega proračuna in proračuna Evropske unije.

Raziskave, ki so financirane v okviru te podintervencije, ne smejo biti financirane iz drugih virov proračuna Republike Slovenije in proračuna Evropske Unije.

**8 Način izvajanja nadzora nad organizacijo ter izvedbo**

Nadzor nad izvajanjem programa podintervencije testni čebelnjaki za nadzor varoze ter izdelava in vzdrževanje aplikacije za vnos podatkov in obveščanje čebelarjev za programska leto 2023, 2024, 2025, 2026 in 2027 v skladu z 98. členom Uredbe o izvajanju intervencij v sektorju čebelarskih proizvodov iz strateškega načrta skupne kmetijske politike 2023-2027 izvaja agencija.

# 9 Specifikacija upravičenih stroškov

Upravičeni stroški so stroški dela in materialni stroški za oblikovanje mreže testnih čebeljih družin za spremljanje napadenosti čebel z varojami ter izdelava in vzdrževanje aplikacije za vnos podatkov in obveščanje čebelarjev, kar izvajalec dokazuje z računi.